钦定古今图书集成/理学汇编/经籍典/第159卷 > 《读毛诗》金·郭邦彦
## 钦定古今图书集成/理学汇编/经籍典/第159卷 > 《读毛诗》金·郭邦彦

含气有喜怒，触物无不鸣。天机泄鸟迹，文字从此生。
谁言土苇器，声合天地清。朴怀牺氏瑟，巧露娲皇笙。
末流不可障，声律随合并。遍读萧氏选，不见真性情。
怨刺杂讥骂，名曰《离骚经》。颂美献谄谀，是谓之罘铭。
诗道初不然，自是时代更。秦火烧不死，此物如有灵至今三百篇，殷殷金石声。汉儒各名家，辨口剧分争。
康成独麾戈，诸儒约连衡。祭酒最后出，千古老成精。
我欲读《尔雅》，不辨螯蟹名。尚怜沈谢辈，满箧月露形。
孔徒凡几人，入室无长卿。三子论性命，举世为讥评。
白首草太元，才得覆酱罂。不知匡鼎说，愈笑人愈听。